钦定古今图书集成/明伦汇编/氏族典/第271卷 > 王柏
## 钦定古今图书集成/明伦汇编/氏族典/第271卷 > 王柏

按《宋史王柏传》：“柏字会之，婺川金华人。大父崇政殿
说书师愈，从杨时受《易》《论语》，既又从朱熹、张栻、吕祖
谦游。父瀚，朝奉郎，主管建昌军仙都观，兄弟皆及熹、
祖谦之门。柏少慕诸葛亮为人，自号长啸。年逾三十，
始知家学之原，捐去俗学，勇于求道，与其友汪开之
著《论语通旨》。至居处恭，执事敬，惕然叹曰：‘长啸非圣
门持敬之道’。”亟更以鲁斋从熹门人游。或语以何基
尝从黄干得熹之传，即往从之，授以立志居敬之旨，
且作《鲁斋箴》勉之。质实坚苦，有疑必从基质之于《论
语》《大学》《中庸》《孟子》《通鉴纲目》，标注点校，尢为精密。少
孤，事其伯兄甚恭。季弟早丧，抚其孤，又割田予之。收
合宗族，周恤扶持之。开之没，家贫，为之敛且葬焉。来
学者众，其教必先之以《大学》。蔡抗、扬栋相继守婺，赵景纬守台，聘为丽泽、上蔡两书院师，乡之耆德皆执
弟子礼。理宗崩，率诸生制服临于郡。其卒，整衣冠端
坐，挥妇人勿近。国子祭酒杨文仲请于朝，谥曰“文宪。”